text: Бургазлийката, номинирана за "Оскар": Човек трябва да мечтае и да поема рискове
  Автор: Екип Varna24.bg 09:21 / 16.03.2021 Коментари (1) 447
  "Бях на терен, когато разбрах за номинацията. Българските думи определено ме правят най-щастлива, защото аз съм и винаги ще си остана българче. Гордея се от този факт". Това каза по NOVA Мария Бакалова, първата наша актриса, получила номинация за "Оскар".
  Тя добавя, че дори самият факт, че името й се поставя до тези на Глен Клоуз, Оливия Колман и Аманда Сийфрид, вече е голям успех.
  "Цената на този успех може би е детството ми. Аз ходих на две училища от сутрин до вечер. Човек обаче винаги трябва да мечтае и да поема рискове. Животът се живее веднъж. Мога да кажа, че рецептата за успеха е много работа и рискове", казва още Бакалова.
  "Благодаря на всички хора, които са били с мен през годините. Тези думички са прости, но наистина означават много. Аз вярвам в любовта и нямам търпение да се върна в Бургас, за да се видя с мама и тате", сподели актрисата.